Raswetgewing stuit ekonomiese groei(Argieffoto) Die voorgestelde wysigings op die Wet op Diensbillikheid is nie net ongrondwetlik en immoreel nie, maar sal ook geweldig skadelik vir die wankelrige Suid-Afrikaanse ekonomie wees. So voer Solidariteit se Sentrum vir Billike Arbeidspraktyke (SBA) aan in sy kommentaar op die Wysigingswetsontwerp op Diensbillikheid en sy Konsepregulasies oor Diensbillikheid van 2018. Die wysigingswetsontwerp is verlede Maandag in die Staatskoerant aangekondig. Solidariteit sê hierdie wetgewing, wat die ekonomies aktiewe bevolking (EAB) as maatstaf vir indiensnemings wil gebruik, sal ekonomiese groei smoor en bydra tot die verdere uittog van kapitaal en toename in werkloosheid. Die DA het ook vroeër gesê dit gaan Suid-Afrika se reeds sukkelende ekonomie in ŉ wurggreep beetkry. Die wysigingswetsontwerp is verlede jaar uitgereik en stel numeriese sektor-spesifieke indiensnemingsteikens om diegene wat steeds onderverteenwoordig in die werkplek is – swart mense, vroue en mense met gestremdhede – in diens te neem. Solidariteit meen dat rasvoorskrifte vir verteenwoordiging in die arbeidsmark juis die teenoorgestelde uitwerking op die ekonomie en werkloosheidsyfer het as wat die regering se oënskynlike doel daarmee is. Morné Malan, strategiese spesialis by Solidariteit, voer aan die ekonomie, wat reeds voor die Covid-19-pandemie onder groot druk was, word nou onder hewiger druk geplaas weens regulasies wat handel en ander ekonomiese aktiwiteite gedurende die afsondering tot stilstand dwing. “Die regering is besig om al hoe meer skuld aan te gaan, wat deur ons krimpende ekonomie gediens moet word. Hierdie wetgewing is fataal; dit stel eintlik maar net sy eie vorm van inperkings daar om sakelui en entrepreneurs van die vryheid te ontneem om hulle eie risiko’s te bestuur deur sélf te besluit wie hulle wil aanstel,” meen Malan. “Die regering behoort eerder te kyk hoe hy groei in die finansiële resultate in maatskappye se jaarverslae kan bevorder as om te probeer seker maak dat die bestuur op die foto’s swart is.” Volgens Malan is Solidariteit daartoe verbind om voort te gaan met sy pogings om die regering se inmenging by die indiensnemingsbesluite van private ondernemings te stuit. “Die regering wil hê dat daar in Suid-Afrika belê moet word, maar hoe verwag hulle dat enigiemand in ons land sal belê as daar vir hulle voorgeskryf word oor wie hulle mag aanstel, hoe hulle verskaffers moet lyk en met wie hulle sake mag doen? Die regering vra mense om risiko’s te neem om hier te belê, maar wil dan voorskryf hoe hulle te werk mag gaan. “In belang van die ekonomie in die geheel moet ons dit aan die regering duidelik stel dat hulle nie bloot met getalle op ŉ sigblad te make het nie; hulle is besig om die regte van mense te skend en ons ekonomie in die afgrond in te beheer,” sê Malan.